钦定古今图书集成/明伦汇编/官常典/第800卷 > 夏良心
## 钦定古今图书集成/明伦汇编/官常典/第800卷 > 夏良心

按《明外史》本传：“良心，字宗尧，广德人。隆庆五年进士。
授刑部主事，历员外郎，精于法比。出为湖广佥事，与
参将邓子龙讨平苗贼金道侣，赉银币，改山西参议。
矿贼张清啸聚万馀人，良心开示恩信，次第抚定。迁
浙江副使。海水溢，没民庐，良心循行捍筑，民无失所。
累迁江西左布政使。库有羡金，令充宗禄，不自私一”
钱。万历二十六年，以右副都御史巡抚其地。时中官
李道、潘相领矿税，道驻湖口，相驻南昌，皆惮良，心方
严。广信铜塘山与浙江、福建地相错，延袤七百里，大
盗叶宗留、邓茂七常巢其中，后遂禁民樵采。至是相
规以为利，疏称采木佐大工，遗奸人陆太等召商于
上饶，上饶民群聚殴太几死。知县李鸿佯言收太乃
得免。良心遂列上十不可状，未报。念事难口舌争，独
可以计沮，乃授意知府，要相入山按视，而阴诫导者
故纡行深林丛棘间，重趼蹩躄，累日乃还。相惫甚，遂
不复言采木事。太和武山产石膏，利至纤屑，相亦欲
开采，良心复奏罢之。先是，税使至，令所属十三府岁
输课十五万。良心力争于朝，不得，则请留其半赈饥。
而所输半率皆诸司无名钱，一不以累民。是时税使
四出，诸方骚动。民蹙蹙不聊生，而江西独晏然，良心
力也。良心忠诚廉慎，为巡抚六年，就加兵部右侍郎。
逾年卒。遗疏请罢矿税，录《遗贤》甚切。巡按御史徐元
正上之于朝，且述舆人之言，请建祠赐额，以旌其忠。
赠兵部尚书，祠曰《褒德》。